
PATVIRTINTA
Kauno lopšelio-darželio „Ąžuoliukas“
direktoriaus 2026 m. rugpjūčio 31d.
įsakymu Nr. V- 84

KAUNO LOPŠELIO-DARŽELIO „ĄŽUOLIUKAS“
MOKINIŲ ASMENINIŲ MOBILIŲJŲ TELEFONŲ IR KITŲ IŠMANIŲJŲ ĮRENGINIŲ NAUDOJIMO TVARKOS APRAŠAS

I SKYRIUS
BENDROSIOS NUOSTATOS

1. Mokinių asmeninių mobiliųjų telefonų ir kitų išmaniųjų įrenginių naudojimo tvarkos aprašas (toliau – Aprašas) nustato Kauno lopšelio-darželio „Ąžuoliukas“ (toliau – Darželis) vaikų asmeninių mobiliųjų telefonų, išmaniųjų laikrodžių, planšečių ir kitų išmaniųjų informacijos įrašymo bei informacijos perdavimo funkciją turinčių įrenginių (toliau kartu – asmeniniai informacinių technologijų įrenginiai) naudojimo Darželyje ir dalyvaujant Darželio organizuojamose ugdomosiose veiklose ne Darželio aplinkoje tvarką.
2. Aprašas parengtas vadovaujantis Lietuvos Respublikos švietimo įstatymu, Lietuvos Respublikos švietimo, mokslo ir sporto ministro ir Lietuvos Respublikos sveikatos apsaugos ministro 2025 m. liepos 31 d. įsakymu Nr. V-807/V-726 „Dėl Mokinių asmeninių mobiliųjų telefonų ir kitų galinių įrenginių naudojimo ikimokyklinio ugdymo ir bendrojo ugdymo mokykloje rekomendacijų patvirtinimo“ (2026 m. liepos 13 d. įsakymo Nr. V-532/V-691 redakcija) ir kitais galiojančiais teisės aktais.
3. Aprašo tikslas – užtikrinti saugią, sveiką ir ugdymui palankią aplinką, mažinti ugdymo proceso trikdžius, perteklinį ekranų naudojimą ir sudaryti sąlygas vaikų bendravimui, žaidimui, fiziniam aktyvumui bei socialinių įgūdžių ugdymui.
4. Aprašo nuostatos taikomos visiems Darželį lankantiems vaikams. Su Aprašu tėvai (globėjai) supažindinami Darželio nustatyta tvarka.






II SKYRIUS
ASMENINIŲ INFORMACINIŲ TECHNOLOGIJŲ ĮRENGINIŲ NAUDOJIMO TVARKA

5. Ikimokyklinio ir priešmokyklinio ugdymo proceso metu, taip pat žaidimų, poilsio, maitinimo, renginių, išvykų ir kitų Darželio organizuojamų veiklų metu vaikai asmeniniais informacinių technologijų įrenginiais nesinaudoja, išskyrus šiame Apraše nustatytus atvejus.
6. Jei vaikas į Darželį atsineša asmeninį informacinių technologijų įrenginį:
6.1. įrenginys turi būti išjungtas ir visą vaiko buvimo Darželyje laiką laikomas vaiko asmeninėje spintelėje arba, esant poreikiui, kitoje grupės mokytojo nurodytoje vietoje;
6.2. vaikas įrenginiu naudojasi tik mokytojui leidus ir tik šiame Apraše nustatytais išimtiniais atvejais.
7. Be Darželio darbuotojo leidimo draudžiama asmeniniais įrenginiais fotografuoti, filmuoti ar įrašyti kitus vaikus, jų tėvus (globėjus), darbuotojus ar kitus asmenis, taip pat viešinti ar perduoti tokiu būdu gautą vaizdo ar garso medžiagą.
8. Mokyklos organizuojamose ugdomosiose veiklose už mokyklos ribų – pavyzdžiui, išvykose ar ekskursijose, asmeniniai išmanieji įrenginiai gali būti naudojami tik ugdymo tikslais mokytojo ar švietimo pagalbos specialisto iniciatyva bei  šiame Apraše nustatytais išimtiniais atvejais.

III SKYRIUS
IŠIMTYS

9. Asmeniniais informacinių technologijų įrenginiais galima naudotis tik tada, kai tai objektyviai būtina:
9.1. dėl vaiko sveikatos būklės ar sveikatos stebėsenos, kai įrenginys reikalingas sveikatos duomenims stebėti ar kitai su sveikata susijusiai funkcijai atlikti; apie tokį poreikį tėvai (globėjai) iš anksto informuoja grupės mokytoją ir (ar) Darželio administraciją; poreikis yra fiksuojamas vaiko savirūpos plane;
9.2. dėl vaiko specialiųjų ugdymosi poreikių, kai įrenginys naudojamas kaip pagalbinė komunikacijos, orientavimosi ar kita vaikui būtina priemonė;
9.3. ugdymo tikslais, kai konkrečiai veiklai asmeninį įrenginį pasiūlo naudoti mokytojas ar švietimo pagalbos specialistas ir naudojimas yra tikslingas bei prižiūrimas;
9.4. esant neatidėliotinai situacijai, kai būtina nedelsiant susisiekti su tėvais (globėjais), Darželio darbuotojais ar pagalbos tarnybomis.
10. Šio skyriaus išimtys taikomos tik tiek ir tokia apimtimi, kiek būtina konkrečiam tikslui pasiekti.


IV SKYRIUS
TĖVŲ (GLOBĖJŲ), VAIKŲ IR DARŽELIO DARBUOTOJŲ VEIKSMAI

11. Tėvai (globėjai):
11.1. supažindina vaiką su šiame Apraše nustatytomis taisyklėmis jam suprantama forma;
11.2. įvertina būtinybę vaikui atsinešti asmeninį informacinių technologijų įrenginį į Darželį ir, jei būtino poreikio nėra, rekomenduojama jo nesinešti;
11.3. užtikrina, kad vaiko atsineštame įrenginyje nebūtų vaikui netinkamo ar neteisėto turinio ir būtų nustatyti vaiko amžių atitinkantys saugumo bei privatumo nustatymai;
11.4. skubiais atvejais su vaiku susisiekia per grupės mokytoją arba Darželio administraciją, o ne skambindami tiesiogiai vaikui ugdymo proceso metu;
11.5. informuoja raštu  Darželio administraciją,  jei vaikui įrenginys būtinas dėl 9 punkte nurodytų aplinkybių.  
12. Darželio darbuotojai primena vaikams įrenginių naudojimo taisykles ir, pastebėję netinkamą naudojimą, pirmiausia paprašo vaiką įrenginį išjungti ir padėti į jo laikymo vietą. 
13. Jei vaikas pakartotinai ar sąmoningai nesilaiko Aprašo reikalavimų, grupės mokytojas informuoja tėvus (globėjus). Prireikus su tėvais (globėjais) susitariama dėl papildomų priemonių, padedančių užtikrinti Aprašo laikymąsi.
14. Jei netinkamas įrenginio naudojimas kelia grėsmę vaiko ar kitų asmenų saugumui, privatumui, trikdo ugdymo procesą arba vaikas atsisako vykdyti teisėtą darbuotojo prašymą, įrenginys gali būti laikinai perduodamas saugoti Darželio darbuotojui ir grąžinamas tėvams (globėjams) tą pačią dieną. Apie tokį atvejį tėvai (globėjai) informuojami.
15. Darželis imasi pagrįstų priemonių perduoto saugoti įrenginio saugumui užtikrinti. Darbuotojai neturi teisės tikrinti įrenginio turinio. Už vaikų savarankiškai atsineštų ir Darželio darbuotojui saugoti neperduotų asmeninių įrenginių saugojimą atsako jų savininkai ir tėvai (globėjai); Darželio atsakomybė sprendžiama teisės aktų nustatyta tvarka.

V SKYRIUS
BAIGIAMOSIOS NUOSTATOS

16. Aprašas skelbiamas Darželio interneto svetainėje ir (ar) kitomis Darželio naudojamomis informavimo priemonėmis.
17. Aprašo įgyvendinimo stebėseną vykdo Darželio direktorius arba jo įgaliotas asmuo.
18. Aprašas peržiūrimas pasikeitus teisės aktams, Darželio veiklos aplinkybėms arba nustačius poreikį tikslinti asmeninių informacinių technologijų įrenginių naudojimo taisykles.
19. Apraše neaptarti klausimai sprendžiami vadovaujantis galiojančiais teisės aktais ir Darželio vidaus teisės aktais.

___________________________

